આપણે ગુજરાતીઓએ બુફે સ્ટાઈલને એટલી અપનાવી લીધી છે કે આપણી ભાષામાં તેનું નામ પણ આપ્યું છે – ‘સ્વરુચિ ભોજન’ કંકોત્રીમાં ‘સ્વરુચિ ભોજનનો સમય બપોરે સાડા બારે’ એવી નોંધ લખી ઘણા બુફેને હાઈલાઈટ્સ કરી ગૌરવ અનુભવે છે. ‘સ્વરુચિ’ નો ‘સ્વ’ એટલે વાસ્તવમાં આયોજકોનો ‘સ્વ’ છે. તેમને જેવી રુચિ થઈ હોય તેવી આઈટમો બુફે લંચ/ડિનરમાં ગોઠવે છે. કોઈ મહેમાનોને પૂછવા નથી આવતું કે તમારી રુચિ શું છે ? એક વાત તો છે જ, પુરુષોને બુફેમાં ઊભા ઊભા જમવાથી પેન્ટની ઈસ્ત્રી એકદમ અકબંધ રહે છે. ઊભા જ રહેવાનું હોવાથી કોઈએ બૂટ-ચંપલ કાઢવાની તસ્દી પણ નથી લેવી પડતી. જેથી કોઈ આપણા પગરખાં પહેરી જશે તો ? જેવી ચિંતા જમતી વખતે સતાવતી નથી. સ્ટેન્ડિંગ લંચડિનરથી થતા ફાયદા જો કોઈ જાણીતા ડાયેટીશિયન પોતાના નામે બહાર પાડે તો સંભવ છે કે લોકોના ઘરમાંથી ડાઇનિંગ ટેબલ અદ્રશ્ય થઈ જશે ને સૌ સવાર-સાંજ ઊભા ઊભા જ ભોજન કરવા માંડશે !